Alex Ahrendtsen (DF), 2024-01-30:
Tak, formand.
Nogle ville måske mene, at det var lidt unødvendigt med en forespørgselsdebat, når enigheden er så stor i Folketingssalen, hvad forslaget til vedtagelse jo også viser.
Det er jo kun godt.
Vi skal nok dukke op og give vores mening til kende.
Jeg skal ikke gentage, hvad mine ærede kolleger har fremført.
Der har været rigtig mange gode pointer.
Jeg har kun nogle ganske få nedslagspunkter.
En af de ting, der helt klart ville få flere til at tage nogle af disse professionsbacheloruddannelser, er lønnen, og lønnen kan vi jo ikke rigtig gøre noget ved, fordi det er overenskomststof.
Regeringen har så fundet en måde, hvorpå man har afsat nogle midler, så der kan forhandles.
Det er selvfølgelig smart, men jeg vil advare imod, at man underminerer den danske model.
Men lønnen er i hvert fald en af de ting, der gør, at man synes, det er mere attraktivt.
Det må vi kunne gøre bedre.
Det er kommunernes ansvar, og det er ledernes ansvar at sørge for, at der bliver skåret ned på bureaukratiet.
Det tredje, vi kunne gøre for at animere flere til at tage en uddannelse på en professionshøjskole, er jo selvfølgelig at reformere su-systemet, så det i højere grad bliver belønnet, at man tager en professionsuddannelse frem for at tage en akademisk uddannelse på universiteterne.
Det fjerde, man kunne gøre noget ved, men som vi heller ikke kan gøre noget ved, er, hvad jeg opfatter lidt som mediernes hetz mod bl.a. sosu'erne.
Vi har jo haft en del afslørende dokumentarudsendelser, som selvfølgelig har været nødvendige, men hvor kritikken stort set har været rettet mod disse sosu'er, som er blevet lagt for had som en hel gruppe.
Det er ganske få brodne kar, der ikke løfter deres opgave.
Langt de fleste gør et fantastisk stykke arbejde.
Vi kan være stolte af dem.
For det er et ledelsesansvar at sørge for, at de medarbejdere, der er ansat til at passe på vores børn og ældre, er veluddannede og får vejledning.
Det har de i disse tilfælde ikke fået, og det har smittet af på hele branchen.
Jeg er så ked af det, der er sket.
Det går ud over alle, fordi nogle få ikke har kunnet finde ud af det.
Regeringen er i gang og skal have ros for, at man vil løfte området, men jeg vil også aflevere lidt ris til regeringen her til sidst.
For det, man også er begyndt på, er at importere en hel masse mennesker til landet fra Afrika og Indien; man har i hvert fald planer om det.
Det sker, selv om der er masser af ledige i EU.
Der er minimum 60.000 mennesker, der gerne vil komme til Danmark fra EU-lande og tage arbejde, og der er yderligere 60.000 mennesker, som har interesse i at komme hertil.
Der er mulighed for at finde mennesker, der kender lidt til det danske samfund, og som lever i samfund, der minder meget om vores.
De ville meget hurtigt kunne bidrage, og de ville så også kunne rejse hjem, når arbejdet var udført.
Vi tror ikke på, at man skal hente så mange mennesker til Danmark for at løfte velfærdsområdet.
Man skulle gøre det andet, som jeg har nævnt.
Tak for debatten.
Jeg syntes ikke, det var fjollet.
Jeg syntes bare, det måske var lidt unødvendigt, når vi er så enige.
Jeg er sikker på, at vi finder hinanden.
Man kan jo også sige, at den her enighed viser, hvor vigtig en dagsorden det er for alle partier og alle ordførere.
Det borger jo for gode resultater ved de kommende forhandlinger, og så kan ministeren og regeringen glæde sig over det.
Så kommer det til at gå som smurt.